text: сарытерек шығыс қазақстан облысы зайсан ауданындағы ауыл, сарытерек ауылдық округі орталығы. аудан орталығы зайсан қаласынан шығысқа қарай 42 км жерде, кендірлік өзенінің оң жағасында орналасқан. 1999 жылы тұрғындар саны 1623 адам (837 ер адам және 786 әйел адам) болса, 2009 жылы 1210 адамды (594 ер адам және 616 әйел адам) құрады. іргесі 20 ғасырдың бас кезінде (1906-1910 жж.) қаланған. 20 ғасырдың 30-жылдары ұжымшар және ауылдық кеңестің орталығы болды. 1961 жылы ұжымшар негізінде құрылған “зайсан” қой өсіретін кеңшарының орталығына айналды. 1997 жылы кеңшар негізінде шаруа қожалықтары құрылды.